钦定古今图书集成/明伦汇编/氏族典/第301卷 > 《廖用贤尚友录》 > 梁昕
## 钦定古今图书集成/明伦汇编/氏族典/第301卷 > 《廖用贤尚友录》 > 梁昕

按《周书梁昕传》，“昕字元明，安定乌氏人也。世为关中
著姓，其先因官徙居京兆之盩厔。祖重耳，漳县令。父
劝儒，州主簿、冠军将军。昕少见称州里。正光五年，萧
宝夤以为行台参军。孝昌初，拜荡寇将军，仍从宝夤
征万俟丑奴。相持二年，前后数十战，以功拜右将军、
太中大夫。太祖迎魏孝武，军次雍州，昕以三辅望族”
上谒，授右府长流参军。从复弘农，战沙苑，皆有功。除
车骑将军、丞相府主簿。出为洛安郡守。征拜大将军行台兵部郎中，除河南郡守，迁东荆州刺史。孝闵帝
践祚，进位骠骑大将军、开府仪同三司。世宗初，进爵
胡城县伯。保定元年，迁中州刺史，转邵州刺史。天和
初，征拜工部中大夫，出为陕西总管府长史，卒于位，
谥曰“贞。”